LAOAG CITY – Itantandudo ti ABC President ti Solsona, Ilocos Norte nga maimbestigar ken makasuan iti Ombudsman ti mayor da a ni Mayor Jonathan de Lara gapu kadagiti maatap nga overpriced nga proyekto.
Iti privilege speech ni ABC President Alex Calucag iti regular session ti Sangguniang Bayan ti Solsona, inbinsa-binsa na dagiti maipagarup a proyekto ti ili da nga overpriced.
Karaman ditoy ti public market nga napondoan ti 26 a milyun a pisos, ti naipatakder a gas station nga naipanagan iti agnagan ti John Gonzales nga rumrumuar a kukua ti pamilya de Lara, tricycle sheds nga agbalor ti 700 a ribu a pisos ken dadduma pay a proyekto.
Kukuwestiyunaran ni Calucag no sadino ti nakaipanan ti pondo nga nailatang kadagiti proyekto ti ili da.
Kabayatanna, kinumpirmaran met ni Sangguniang Bayan Member Jose Martin nga agingga iti agdama ket saan pay nga agpa-function ti diversion dam idiay Brgy Agitap iti ili ti Solsona.
Ti nasao a dam ket napondoan ti 6.3 million pesos para ti improvement ti proyekto ngem saan met a nabenepisyaran dagiti mannalon.
Kuna na a no koma addan danum nga agayus manipud iti nasao a dam ket mabalin a mapadanuman koman dagiti ginasut nga ektarya ti kataltalunan idiay Brgy Agitap ken Brgy Barcelona.
Inbatad ni Martin nga itay laeng kallabes ket inwayat ti sumagmamano nga inhinyero ti inspeksiyon iti dam ngem agingga iti agdama ket awan pay ti report a naiparuk-at iti nasao a proyekto.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn